Jernbaneentusiast

Jernbaneentusiast (eller togentusiast, engelsk railfan) er et begrep som kan brukes om en person med uvanlig stor interesse for jernbane eller tog. Interessen kan være generell, rettet mot jernbanen som helhet, eller avgrenset til enkelte aspekter.

 Togtitting (trainspotting) 
Noen entusiaster driver med «togtitting» (engelsk: trainspotting) som går ut på å se på tog, og ofte skrive ned litra og nummer på lokomotiver, vogner eller motorvognsett. Et mål i seg selv kan være å «samle» alle litranumrene som finnes på et tognett. I Norge er ikke trainspotting og nummersamling praktisert i stor grad. I Storbritannia ble solgt egne bøker/hefter hvor lokomotivlitraene stod ferdig trykket. Trainspotterne kunne ta med seg boken ut - og krysse av lokomotivene de så. Den britiske komikeren Michael Palin har fortalt at han var trainspotter i sine yngre år.

 Nytte- og skadepotensial 
Togtitting kan være til hjelp for togselskap, for eksempel ved at brann i godstog lettere oppdages og varsles av en person ved sporet, enn av togets lokomotivfører eller av personale i møtende tog. 

Imidlertid blir togtittere mange steder sett på som en trussel mot jernbanen. I USA konfronteres trainspottere stadig av myndighetene fordi de oppfattes som en terrortrussel. Lokomotivførere kan være engstelige for at personer langs sporet har til hensikt å hoppe foran toget. I noen land oppfordres derfor trainspottere til å bære vernetøy, mens holdningen i Norge er motsatt. [trenger referanse]. Kun personell med sikkerhetskurs bør bære vernetøy nær spor. 

 Jernbanefotografer 
Noen entusiaster tar bilder av tog. Tidlige eksempler på dette finnes i boken På sporet i Norge. Utenlandske jernbanefotografer og deres bilder av norsk materiell på 1950- og 1960- tallet.

Flere fotografer har overlatt sine tog- og jernbanefotografier til Norsk jernbanemuseum eller andre museer. Museene publiserer bildene på DigitaltMuseum.

Eldre bilder er nyttige kilder under restaurering av jernbanens bygninger og rullende materiell; de viser av og til detaljer som ikke er dokumentert på annen måte. Bilder av rullende materiell eller jernbaneinfrastruktur tatt kort tid før uønskede hendelser, kan bidra til oppklaring av bakenforliggende årsaker.

 Modelljernbanebyggere 
Noen jernbaneentusiaster bygger modelltog eller modelljernbaneanlegg, eller kjører modelltog. Også innenfor denne entusiastkategorien finnes flere undertyper. Mange av dem er beskrevet i boken "Modelljernbane på norsk".

Modelltog og modelljernbaner kan brukes til å visualisere et planlagt jernbaneanlegg (sporanlegg). Man kan sette trafikk på det - selvgående modelltog eller BRIO-tog som skyves for hånd - og derigjennom se om det man planlegger å bygge vil fungere etter hensikten. Det samme kan oppnås ved å modellere på en PC, men formidlingen av resultatet kan være mer krevende.

Modelltoganlegg kan også bygges for å illustrere hvordan et bestemt historisk forbilde så ut på et gitt tidspunkt - før det ble fjernet, endret eller modernisert. Et anlegg som skal gjengi en hel jernbanestrekning, vil imidlertid fort bli stor. Som eksempel nevnes at en modell av den 3,6 kilometer lange Urskog-Hølandsbanen vil bli ca 41 meter lang om den skal bygges i skala 1:87 som er en vanlig modelltogstørrelse kalt H0. Av den grunn er det vanlig å komprimere anleggene, for eksempel ved at stasjoner, stasjonsområder og broer bygges i skalariktig størrelse mens avstandene mellom disse reduseres. To eksempler er modellen av Flåmsbana på Flåmsbanemuseet i Flåm, og modellen av Raumabanen på Norsk Jernbanemuseum. Til åpningen av Oslo Lufthavn Gardermoen og Gardermobanen ble bygget en modell som viste deler av Gardermobanen. Modellen var plassert i Informasjonssenteret for Oslo Hovedflyplass.

Øystein Sunde er sannsynligvis Norges mest kjente modelljernbanebygger. Men få forbinder ham med denne aktiviteten. 

 Jernbaneentusiaster engasjert i historiske jernbaner og historisk togmateriell 
Noen jernbaneentusiaster går sammen om å restaurere, vedlikeholde, formidle og/eller drifte historisk togmateriell, historiske jernbanestrekninger eller historiske jernbanebygninger.

 Eksempler på jernbaneentusiaster som arbeider med bygninger og rullende materiell 
 Foreningen Lyntogets Venner – arbeider (per 2024) med å restaurere en motorvogn av NSB type 66
 Norsk Jernbaneklubbs lokalavdeling Rogaland – har restaurert et damplokomotiv NSB type 63a 2770 til fullt kjørbar stand

 Råstad Stasjons Venner - vedlikehold og drift av den historiske stasjonsbygningen på dagens Torp stasjon på Vestfoldbanen.
 Foreningen Aurskogbanen - vedlikehold av den historiske stasjonsbygningen på Finstadbru stasjon på Urskog-Hølandsbanen med tilstøtende områder.

 Eksempler på jernbaneentusiaster som arbeider med komplette jernbaneanlegg 
Jernbaneentusiaster sørget for at Setesdalsbanen, Urskog–Hølandsbanen og Krøderbanen ble reddet fra total nedleggelse og rivning av alle spor og bygninger. De forestod også alt av vedlikehold og drift de første årene. Gamle Vossebanen ble også vedlikeholdt og drevet på samme måte. Disse museumsjernbanene har ennå et flertall av jernbaneentusiaster blant sitt kjørende personale. Et fåtall entusiaster er blitt ansatte medarbeidere, de fleste arbeider ulønnet på sin fritid.

 Jernbaneinteressen som utgangspunkt for en jernbanekarriere 
I dag (per 2024) finnes mange eksempler fra Norge på at jernbaneentusiaster som fikk sin jernbanerelaterte basisopplæring som deltakere i administrasjon eller driften av en museumsjernbane, senere fikk ansettelse i en profesjonell virksomhet med tilknytning til jernbanesektoren (NSB, Jernbaneverket, Bane NOR, Spordrift, Bybanen, togselskapene, Mantena, Jernbanedirektoratet, Statens havarikommisjon, Statens Jernbanetilsyn osv). Dette gjelder blant annet for flere lokomotivførere og konduktører, men også for verksted-, vedlikeholds- og administrativt personale. Flere førere avanserte senere til undervisningsstillinger.

 Foreninger for jernbaneentusiaster i Norge (utvalg) 

 Arendalsbanens Venner
 Flekkefjordbanens Venner
 FREMO (Freundeskreis Europäischer Modellbahner) – for entusiaster som er opptatt av bestemte aspekter ved modelltog.
 Jernbanemuseets Venner
 Krøderbanens Venner (facebook)
 Lyntogets Venner
 Modelljernbaneforeningen i Norge.
 Museet Gamle Vossebanen (facebook)
 Norsk Jernbaneklubb
 Norsk Jernbaneklubb - driftsgruppe Krøderbanen (facebook)
 Numedalsbanens Venner
 Osbanens Venner
 Setesdalsbanens Venner
 Thamshavnbanens Venner (facebook)
 Urskog-Hølandsbanens driftsgruppe
 Valdresbanens Venner
 Ålgårdbanens Venner

 Litteratur 
Et stort antall bøker og tidsskriftartikler om ulike aspekter ved jernbanen er skrevet av personer uten formell utdannelse verken som historikere eller forskere, men hvor skribentens jernbaneinteresse nok kan ha vært utgangspunktet for skrivingen. De fleste av disse bøkene og tidsskriftene - ikke alle - er utgitt gjennom Norsk Jernbaneklubb. Flere av bøkene er i bruk som oppslagsverk på den profesjonelle jernbanen. Dette gjelder især boken Banedata (utgitt i 1984, 1994, 2004 og 2013) samt Norske Lok- og motorvogner (utgitt cirka annethvert år siden 1978).

 Referanser 

 Kilder 
 Oxford Dictionaries: Trainspotter  Besøkt 13. mars 2018

Kategori:Hobbyer
Kategori:Jernbane